איציק זוהר

קריירה ככדורגלן

זוהר שיחק בקבוצת הנוער של מכבי יפו, ובעונת 1987/1988 הצטרף לשורות הבוגרים של הקבוצה, ששיחקה אז בליגה השנייה. עם תום עונה זו עבר לשחק במכבי תל אביב, ובעונת 1991/1992 תרם משמעותית לזכייתה באליפות לאחר 13 שנים שלא זכתה בתואר, עם 14 שערי ליגה. עונת 1993/1994 הייתה עונתו הטובה ביותר במדי הקבוצה, עם 26 שערים בכל המסגרות, מהם 22 שערים בליגה. בעונה זו הקבוצה סיימה במקום השני בליגה לאחר מאבק צמוד עם מכבי חיפה, וזכתה בגביע המדינה לאחר ניצחון 2–0 בדרבי מול הפועל תל אביב במשחק הגמר, כאשר זוהר כבש את השער הראשון בבעיטה חופשית מ-35 מטר.
בעונת 1994/1995 שיחק בקבוצת רויאל אנטוורפן הבלגית, שסיימה את משחקיה באותה עונה במקום ה-16 בליגה הבלגית. בעונת 1995/1996 חזר זוהר למכבי תל אביב, עמה זכה בדאבל.
בעונת 1996/1997 עבר זוהר לשחק בבית"ר ירושלים, וגם בשורותיה זכה באליפות, כאשר הרבה באותה עונה לכבוש מבעיטות חופשיות. עם תום עונה זו עבר זוהר לשחק בקבוצת קריסטל פאלאס מהפרמייר ליג האנגלית, שם לא זכה להצלחה והוא אף נבחר לאחד מעשרת השחקנים הגרועים בתולדות המועדון. זוהר שב עוד במהלך העונה לישראל והצטרף לשורות קבוצת מכבי חיפה. אחרי חצי עונה בחיפה שב למכבי תל אביב, אך פציעה קשה אילצה אותו להיעדר ממשחק למשך שנה. בעונת 1999/2000 עבר לשחק בקבוצת מכבי הרצליה ובמהלך העונה עבר למכבי נתניה, שסיימה במקום העשירי.
בעונת 2000/2001 התמיד זוהר בשורות נתניה, עמה סיים במקום השביעי. במהלך העונה היה מעורב בתקרית בה השמיע לעברו של שחקן צפרירים חולון זיו כבדה קריאות גזעניות, ובעקבותיה נקנס זוהר והורחק ממשחק אחד. זוהר שיחק בשורות נתניה גם בעונה הבאה, ואז שב לשחק בשורות בית"ר ירושלים, בשורותיה שיחק גם בעונת 2002/2003. עם עזיבת הקבוצה הירושלמית הצטרף זוהר לשורות מועדון ספורט אשדוד, אך נפצע ולא הרבה לשחק במדי הקבוצה. לאחר יותר מחצי שנה שלא שיחק, בינואר 2005 חתם זוהר בקבוצת הפועל נצרת עילית, אך לאחר שלושה משחקים בהם שולב כמחליף הודיע על פרישה ממשחק פעיל.
לזכותו של זוהר 31 הופעות במדי נבחרת ישראל, בהן כבש 9 שערים. במשחקה הראשון של הנבחרת במסגרת אירופית כבש זוהר צמד בהפסד 2–5 לנבחרת אוסטריה, במסגרת מוקדמות מונדיאל 1994.

לאחר הפרישה

בשנת 2008 הצטרף זוהר לקבוצת כדורגל החופים של ראש העין, בה שיתף פעולה עם פיני בלילי. באותה עת החל זוהר להופיע יותר ויותר בטלוויזיה, הן כפרשן ספורט באולפן "ליגת האלופות" של ערוץ הספורט, והן כמשתתף בתוכנית הטלוויזיה "The Show", ששידורה הופסק לאחר תוכניות בודדות. הופעות טלוויזיוניות בולטות נוספות שלו היו השתתפות בעונה הרביעית של התוכנית פעם בחיים (2009), שופט בתוכנית "הכוח", ששודרה בערוץ 10 (2007), כאחד המתחרים בעונה השישית של "רוקדים עם כוכבים" וכן השתתף בתוכנית "שעת הדרקון" בהנחיית דורין אטיאס ששודרה בערוץ 10. זוהר השתתף בתפקידים קטנים בסדרות הטלוויזיה "האלופה" ו"כתב פלילי".
שמו של זוהר נקשר בכמה פרשיות, ובהן האשמה בהעלמת הכנסות (2007), תקיפתו על ידי אלמוני (2008), ומעצרו (2009) בחשד להחזקת הסם חגיגת בביתו. בינואר 2011 הותקף זוהר שוב על ידי אלמוני אשר ניפץ בקבוק זכוכית בראשו ונחתך בידו כאשר בילה במועדון בתל אביב. ביוני 2012 ביקש זוהר להכריז על עצמו כפושט רגל, לטענתו בעיקר בשל חובות שנוצרו עקב התמכרותו להימורים.
בשנת 2015 השתתף בעונת ה-VIP השנייה של האח הגדול, והגיע למקום הרביעי בגמר. באוגוסט אותה שנה פוטר מערוץ הספורט, לאחר שבמשחק כדורגל חופים לזכרו של מאמן הכדורגל ניצן שירזי, הוביל את נבחרת ערוץ הספורט לפוצץ את המשחק.
בשנת 2016 השתתף זוהר בעונה הרביעית של תוכנית הריאליטי גולסטאר. בין השנים 2015–2016 הגיש בערוץ 24 את התוכנית "עולם הזוהר", תוכנית אירוח יומית בתחום הבידור.
זוהר שימש פרשן ספורט בערוץ ONE ובתוכנית הספורט של אופירה אסייג ברדיו תל אביב, ובשנת 2017 עזב את ישראל ופתח מספרה בבודפשט. בשנת 2018 שב לישראל וחזר לשדר בערוץ ONE.

חיים אישיים

זוהר גרוש, אב לשני ילדים מנישואיו הראשונים ולבת נוספת מזוגיות לאחר גירושיו. אחיו הצעיר אביבי זוהר היה כדורגלן גם הוא.